CELEX: 22006D0672
Language: fi
Date: 2006-09-26 00:00:00
Title: 2006/672/EY: EU:n ja Marokon assosiaationeuvoston päätös N:o 1/2006, tehty 26 päivänä syyskuuta 2006 , ihmisoikeuksia, demokratisoitumista ja hallintotapaa käsittelevän alakomitean perustamisesta

7.10.2006   
            
            
               FI
            
            
               Euroopan unionin virallinen lehti
            
            
               L 276/73
            
         EU:N JA MAROKON ASSOSIAATIONEUVOSTON PÄÄTÖS N:o 1/2006,
   tehty 26 päivänä syyskuuta 2006,
   ihmisoikeuksia, demokratisoitumista ja hallintotapaa käsittelevän alakomitean perustamisesta
   (2006/672/EY)
   ASSOSIAATIONEUVOSTO, joka
   ottaa huomioon Euroopan yhteisöjen ja niiden jäsenvaltioiden sekä Marokon kuningaskunnan välisestä assosiaatiosta tehdyn Euro–Välimeri-sopimuksen (1), jäljempänä ’sopimus’, ja erityisesti sen 84 artiklan,
   sekä katsoo seuraavaa:
   
               (1)
            
            
               Demokratian periaatteiden, ihmisoikeuksien ja perusvapauksien kunnioittaminen ja edistäminen kuuluu erottamattomasti ja olennaisena osana niihin puitteisiin, jotka koskevat Euroopan unionin ja sen Välimeren alueen kumppaneiden suhteita.
            
         
               (2)
            
            
               Ottaen huomioon edellä mainittujen seikkojen merkityksen assosiaatiosopimuksen olennaisena osana, niiden käsittelyyn kiinnitetään asianmukaista huomiota assosiaatiosopimuksen nojalla perustetuissa eri elimissä.
            
         
               (3)
            
            
               Euroopan unionin naapuruuspolitiikassa asetetaan kunnianhimoisia tavoitteita, jotka perustuvat vastavuoroiseen yhteisten arvojen tunnustamiseen, joihin kuuluvat demokratia, oikeusvaltion periaatteet, hyvä hallintotapa sekä ihmisoikeuksien kunnioittaminen ja edistäminen.
            
         
               (4)
            
            
               Euroopan unionin ja eteläisen Välimeren alueen maiden suhteet muuttuvat yhä monimuotoisemmiksi, kun Euro–Välimeri-sopimuksia pannaan täytäntöön ja Euro–Välimeri-kumppanuutta jatketaan.
            
         
               (5)
            
            
               Olisi seurattava kumppanuuden ensisijaisten tavoitteiden toteuttamista ja lainsäädäntöjen lähentymistä. Euroopan unionin toimivalta tarjoaa puitteet suhteiden kehittämiselle ja yhteistyölle Välimeren alueen maiden kanssa tavalla, jossa otetaan huomioon, että koko Barcelonan prosessin on oltava johdonmukainen ja tasapainoinen.
            
         
               (6)
            
            
               Assosiaationeuvosto on jo päättänyt perustaa assosiaatiokomitean yhteyteen alakomiteoita asianmukaisen institutionaalisen kehyksen luomiseksi yhteistyön toteuttamista ja tiivistämistä varten,
            
         ON PÄÄTTÄNYT SEURAAVAA:
   1 artikla
   Perustetaan ihmisoikeuksia, demokratisoitumista ja hallintotapaa käsittelevä alakomitea, ja hyväksytään sen työjärjestys, joka on liitteenä.
   Alakomitea työskentelee assosiaatiokomitean alaisuudessa ja antaa sille kertomuksen kunkin kokouksensa jälkeen. Alakomitealla ei ole päätösvaltaa. Se voi kuitenkin tehdä ehdotuksia assosiaatiokomitealle.
   Alakomitean toimivaltaan kuuluvia kysymyksiä voidaan käsitellä myös korkeammalla tasolla Euroopan unionin ja Marokon välillä käytävässä poliittisessa vuoropuhelussa.
   Assosiaatiokomitea toteuttaa muut tarvittavat toimenpiteet alakomitean toiminnan asianmukaisesta toiminnasta huolehtimiseksi ja ilmoittaa niistä assosiaationeuvostolle.
   2 artikla
   Tämä päätös tulee voimaan päivänä, jona se tehdään.
   
      Tehty Brysselissä 26 päivänä syyskuuta 2006.
      
         
            Assosiaationeuvoston puolesta
         
         
            Puheenjohtaja
         
         E. TUOMIOJA
         
      
   
   
      (1)  EYVL L 70, 18.3.2000, s. 2.
   
      LIITE
      Työjärjestys EU:n ja Marokon alakomitea nro 7 Ihmisoikeudet, demokratisoituminen ja hallintotapa
      1.   Kokoonpano ja puheenjohtaja
      Alakomitea koostuu Euroopan yhteisön ja sen jäsenvaltioiden sekä Marokon kuningaskunnan hallituksen edustajista, ja sen puheenjohtajina toimivat molemmat osapuolet vuorotellen.
      2.   Asema
      Alakomitea työskentelee assosiaatiokomitean alaisuudessa ja antaa sille kertomuksen kunkin kokouksensa jälkeen. Alakomitealla ei ole päätösvaltaa. Se voi kuitenkin tehdä ehdotuksia assosiaatiokomitealle.
      3.   Toimiala
      Alakomitea tarkastelee assosiaatiosopimuksen täytäntöönpanoa jäljempänä luetelluilla aloilla. EU:n ja Marokon väliseen naapuruutta koskevaan toimintasuunnitelmaan sisällytettyjen ihmisoikeuksia, demokratisoitumista ja hallintotapaa koskevien asioiden osalta alakomitea on tärkein tekninen seurantajärjestelmä. Se arvioi lainsäädäntöjen lähentämisessä, täytäntöönpanossa ja soveltamisessa tapahtunutta edistystä. Alakomitea käsittelee myös julkishallinnon alan yhteistyötä. Alakomitea arvioi jäljempänä luetelluilla aloilla tapahtunutta edistystä ja tarkastelee niillä mahdollisesti ilmeneviä ongelmia sekä ehdottaa toimia niiden ratkaisemiseksi.
      
                  a)
               
               
                  Oikeusvaltio, hyvä hallintotapa ja demokratia, erityisesti demokratian ja oikeusvaltion lujittaminen; oikeuslaitoksen riippumattomuus ja mahdollisuus saattaa asiansa sen käsiteltäväksi sekä oikeuslaitoksen uudistaminen.
               
            
                  b)
               
               
                  Ihmisoikeuksia ja perusvapauksia koskevien tärkeimpien kansainvälisten yleissopimusten ja niihin liittyvien pöytäkirjojen ratifioinnin ja täytäntöönpanon jatkaminen. Raportointivelvoitteiden noudattaminen ja edistyminen varaumien uudelleentarkastelussa.
               
            
                  c)
               
               
                  Kansallisten hallinnollisten valmiuksien ja instituutioiden vahvistaminen.
               
            Yllä oleva luettelo ei ole tyhjentävä, vaan assosiaatiokomitea voi erityisesti alueohjelman toteuttamisen yhteydessä lisätä siihen muita alaan liittyviä aiheita, myös horisontaalisia kysymyksiä kuten tilastointi.
      Alakomitea voi käsitellä yhtä, useampaa tai kaikkia edellä luetelluista aloista.
      4.   Sihteeristö
      Euroopan komission virkamies ja Marokon kuningaskunnan hallituksen virkamies toimivat yhdessä alakomitean pysyvinä sihteereinä.
      Kaikki alakomiteaa koskevat tiedonannot toimitetaan sihteereille.
      5.   Kokoukset
      Alakomitea kokoontuu aina tarpeen vaatiessa ja vähintään kerran vuodessa. Kokous voidaan kutsua koolle jommankumman osapuolen pyynnöstä, jonka asianomainen sihteeri toimittaa toiselle osapuolelle. Toisen osapuolen sihteeri vastaa alakomitean kokouksen koolle kutsumista koskevaan pyyntöön 15 työpäivän kuluessa.
      Erityisen kiireellisissä tapauksissa alakomitea voidaan kutsua koolle nopeammin osapuolten yhteisellä suostumuksella. Kaikki koolle kutsumista koskevat pyynnöt olisi tehtävä kirjallisesti.
      Alakomitean kokoukset pidetään osapuolten yhteisesti sopimana ajankohtana ja niiden yhteisesti sopimassa paikassa.
      Asianomainen sihteeri kutsuu kokoukset koolle puheenjohtajan suostumuksella. Ennen kutakin kokousta kummankin osapuolen valtuuskunnan aiottu kokoonpano ilmoitetaan puheenjohtajalle.
      Alakomitea voi molempien osapuolten suostumuksella kutsua kokouksiinsa asiantuntijoita antamaan tarvittavia erityistietoja.
      6.   Kokousten esityslista
      Asioiden ottamista alakomitean esityslistalle koskevat pyynnöt toimitetaan alakomitean sihteereille.
      Puheenjohtaja laatii esityslistaehdotuksen kutakin kokousta varten. Alakomitean asianomainen sihteeri toimittaa sen toiselle osapuolelle vähintään kymmenen päivää ennen kokouksen alkua.
      Asiat, joiden esityslistalle ottamista pyydetään, on toimitettava sihteereille vähintään 15 päivää ennen kyseisen kokouksen alkua. Käsiteltäviä asioita koskevat asiakirjat on toimitettava molemmille osapuolille siten, että ne ovat perillä vähintään seitsemän päivää ennen kokousta. Erityisissä ja/tai kiireellisissä tapauksissa edellä mainittuja määräaikoja voidaan lyhentää kummankin osapuolen suostumuksella.
      Alakomitea hyväksyy esityslistan kunkin kokouksen alussa.
      7.   Pöytäkirja
      Alakomitean sihteerit laativat kunkin kokouksen jälkeen pöytäkirjan ja hyväksyvät sen. Sihteerit toimittavat jäljennöksen pöytäkirjasta sekä alakomitean ehdotukset assosiaatiokomitean sihteereille ja puheenjohtajalle.
      8.   Avoimuus
      Ellei toisin päätetä, alakomitean kokoukset eivät ole avoimia eivätkä kokousasiakirjat ole julkisesti saatavilla.